हर शब्द का अपना ब्रह्मांड होता है। हर भाषा का अपना एक ख़ास संस्कार होता है। लेकिन अब वह समय नहीं रहा कि हम महज़ बीस बरस पहले हमारी दुनिया में आई एक गुरमेहर की हिचकियों पर अपने शब्दों की बौछार करने के पहले कुछ सोचें। वह वक़्त गया जब किसी महाविद्यालय या विश्वविद्यालय में अपने शिक्षक के सामने नज़रें उठाना भी हमें पाप लगता था। ऐसी ग़लती पर कहीं भी पनाह नहीं मिलती थी। मगर अब तो वरिष्ठ से वरिष्ठ अध्यापिका तक को अवानाई अंदाज़ में लताड़ने वालों की पीठ थपथपाने के लिए राज-दरबारी कमर कसे बैठे हैं। भले लोग अपने शब्दों से एक ब्रह्मांड रचते हैं, भले लोग अपने संगीत से एक ब्रह्मांड रचते हैं, लेकिन जो लोग अपनी सियासत से इस ब्रह्मांड को नष्ट करते हैं, उन्हें किसी की कोई परवाह नहीं।